BEGRUNDELSE

Den seneste protokol til EU’s fiskeriaftale med Marokko blev paraferet den 25. februar 2011. Efter planen skulle den gælde fra den 28. februar 2011 til den 27. februar 2012, dvs. dække en periode på et år.

Efter at protokollen blev undertegnet af begge parter i aftalen den 13. juli 2011, er protokollen blevet anvendt midlertidigt med tilbagevirkende kraft fra den 28. februar 2011, jf. Rådets afgørelse 2011/491/EU om undertegnelse på Den Europæiske Unions vegne og midlertidig anvendelse af protokollen mellem Den Europæiske Union og Kongeriget Marokko om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko.

For at protokollen kunne indgås af Rådet på vegne af EU, skulle Europa-Parlamentet give sin tilslutning til dens indgåelse, jf. artikel 218, stk. 6, litra a), i traktaten om Den Europæiske Unions funktionsmåde. Den 14. december 2011 besluttede Europa-Parlamentet ikke at give sin tilslutning til protokollens indgåelse, og gav formelt Rådet underretning om denne afgørelse den 15. december.

Den Europæiske Union er derfor ikke i stand til at indgå protokollen. I henhold til artikel 25, stk. 2, i Wienerkonventionen om traktatretten ophæves den midlertidige anvendelse af en traktat, hvis en af parterne underretter den anden part, med hvem traktaten er indgået midlertidigt, om sin hensigt om ikke at blive part i traktaten.

Kommissionen foreslår på denne baggrund, at Rådet ophæver sin afgørelse om undertegnelse og midlertidig anvendelse af protokollen, og at regeringen i Kongeriget Marokko underrettes herom.

2011/0466 (NLE)

Forslag til

RÅDETS AFGØRELSE

om ophævelse af Rådets afgørelse 2011/491/EU om undertegnelse på Den Europæiske Unions vegne og midlertidig anvendelse af protokollen mellem Den Europæiske Union og Kongeriget Marokko om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, sammenholdt med artikel 218, stk. 5,

under henvisning til forslag fra Europa-Kommissionen[1],

ud fra følgende betragtninger:

1. Protokollen om fastsættelse af de fiskerimuligheder og den finansielle modydelse, der er fastsat i fiskeripartnerskabsaftalen mellem Det Europæiske Fællesskab og Kongeriget Marokko (i det følgende benævnt "protokollen") har været anvendt midlertidigt siden den 28. februar 2011, jf. Rådets afgørelse 2011/491/EU af 12. juli 2011[2],

2. Som svar på Rådets anmodning af 15. juli 2011, jf. artikel 218, stk. 6, litra a), i traktaten om Den Europæiske Unions funktionsmåde, besluttede Europa-Parlamentet den 14. december 2011 ikke at give tilslutning til, at Rådet indgår protokollen[3],

3. Det er derfor nødvendigt at ophæve Rådets afgørelse 2011/491/EU og i henhold til artikel 25, stk. 2, i Wienerkonvention om traktatretten underrette Marokko om, at den midlertidige anvendelse af protokollen ophører,

VEDTAGET DENNE AFGØRELSE:

Artikel 1

Rådets afgørelse 2011/491/EU om undertegnelse på Den Europæiske Unions vegne og midlertidig anvendelse af protokollen mellem Den Europæiske Union og Kongeriget Marokko om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko, ophæves.

Artikel 2

Formanden for Rådet bemyndiges til at udpege den eller de personer, der er beføjet til i henhold til artikel 25, stk. 2, i Wienerkonventionen om traktatretten at underrette Kongeriget Marokko om, at Den Europæiske Union ikke længere har til hensigt at blive part i protokollen. Nævnte underretning sker i form af en skrivelse.

Teksten til skrivelsen er knyttet som bilag til denne afgørelse.

Artikel 3

Denne afgørelse træder i kraft på dagen for vedtagelsen.

Artikel 4

Denne afgørelse offentliggøres i Den Europæiske Unions Tidende .

Udfærdiget i

På Rådets vegne

Formand

Bilag

Brev fra Den Europæiske Union

Hr./Fr. ambassadør

Under henvisning til protokollen mellem Den Europæiske Union og Kongeriget Marokko om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko, som blev paraferet den 25. februar 2011, om midlertidig anvendelse af aftalen som aftalt i artikel 12 i protokollen og vedtaget som følge af de parters undertegnelse af protokollen den 13. juli 2011:

underretter Den Europæiske Union herved i henhold til artikel 25, stk. 2, i Wienerkonventionen om traktatretten Kongeriget Marokko om, at det ikke længere har til hensigt at blive part i ovennævnte protokol.

Modtag, hr./fr. …, forsikringen om min mest udmærkede højagtelse.

På Den Europæiske Unions vegne

[1] [reference]

[2] EUT L 202 af 5.8.2011, s. 1.

[3] [henvisning til officiel underretning]